ΓΡΑΠΤΗ ΕΡΩΤΗΣΗ E-0869/96 υποβολή: Amedeo Amadeo (NI) προς την Επιτροπή (12 Απριλίου 1996)

Θέμα: Εφαρμογή της τηλεματικής στον τομέα των μεταφορών

Η ανακοίνωση της Επιτροπής COM(94) 0469 σχετικά με τις εφαρμογές της τηλεματικής στις μεταφορές στην Ευρώπη έχει ως στόχο τον καθορισμό των απαραίτητων μέτρων για την ανάπτυξη της τηλεματικής υποδομής σε όλους τους τρόπους μεταφοράς, καθώς και των προτάσεων για την υλοποίηση τους με στόχο:

- τη διασφάλιση αποτελεσματικότερων, ασφαλέστερων και λιγότερο ρυπαντικών μεταφορών,

- το άνοιγμα της αγοράς μεταφορών σε υπηρεσίες και προϊόντα τηλεματικής που ευνοούν τη βιομηχανική απόδοση,

- την προώθηση νέων εταιρικών σχέσεων μεταξύ δημοσίου και ιδιωτικού τομέα για την υλοποίηση τηλεματικών εφαρμογών στον τομέα μεταφορών.

Αυτή τη στιγμή διατίθενται πλέον τεχνολογικά τηλεπικοινωνιακά μέσα με ευρωπαϊκά πρότυπα που, όπως έχει καταδειχθεί, προσφέρονται απολύτως για συγκεκριμένες εφαρμογές της τηλεματικής στον τομέα των μεταφορών 7 προκειμένου να ενισχυθεί η ασφάλεια, να μειωθεί η ρύπανση του περιβάλλοντος, να αποφευχθούν οι κυκλοφοριακές συμφορήσεις και να βελτιωθεί η αξιοποίηση των οχημάτων, ερωτάται η Επιτροπή εάν θεωρεί αναγκαία την ταχεία δημιουργία του κατάλληλου πολιτικού πλαισίου και τον καθορισμό των προϋποθέσεων για τέτοιου είδους εφαρμογές σε ευρωπαϊκό επίπεδο, ώστε στη συνέχεια και στο μέτρο του δυνατού, να παραχωρηθεί στην ιδιωτική πρωτοβουλία η υλοποίηση των συστημάτων.

Οι εκτιμήσεις κόστους-ωφελειών, οδηγούν, σε μικροοικονομικό επίπεδο, στην ανάπτυξη ιδιωτικών πρωτοβουλιών οι οποίες, σε μακροοικονομικό επίπεδο, λαμβάνουν αστάθμητες πολιτικές και κοινωνικές διαστάσεις 7 η συζήτηση σχετικά με τους στόχους, τους όρους και τις συνέπειες θα πρέπει να διεξαχθεί με όσο το δυνατόν αντικειμενικότερο τρόπο, λαμβάνοντας υπόψη τη γνώμη όλων των ενδιαφερομένων μερών.

Απάντηση δοθείσα από τον κ. Bangemann εξ ονόματος της Επιτροπής (24 Μαΐου 1996)

Η Επιτροπή πιστεύει ότι οι εφαρμογές της τηλεματικής στον τομέα των μεταφορών παρέχουν σημαντικά οφέλη στην κοινωνία και την ευρωπαϊκή οικονομία, όπως προκύπτει από τα αποτελέσματα των δραστηριοτήτων έρευνας και τεχνολογικής ανάπτυξης (Ε& ΤΑ) στα πλαίσια του τρίτου προγράμματος- πλαισίου.

Η Επιτροπή έχει ήδη αρχίσει τον πολιτικό διάλογο για το εν λόγω θέμα στη λευκή της βίβλο με τίτλο «Ανάπτυξη, Ανταγωνιστικότητα και Απασχόληση» ((COM(93)700. )), ενώ η ομάδα προσωπικοτήτων για τις εφαρμογές της κοινωνίας των πληροφοριών ((«Η Ευρώπη και η Παγκόσμια Κοινότητα των Πληροφοριών - Συστάσεις στο Ευρωπαϊκό Κοινοβούλιο» - Τελική έκθεση της Ομάδας Bangemann - Μάιος 1994. )) έχει κατατάξει τις εφαρμογές της τηλεματικής για τις οδικές και αεροπορικές μεταφορές στους δέκα τομείς με τη μεγαλύτερη προτεραιότητα. Το Ευρωπαϊκό Συμβούλιο στην Κέρκυρα ενέκρινε τις ανωτέρω συστάσεις και το Ευρωπαϊκό Συμβούλιο στο Essen υποστήριξε την έκθεση της ομάδας ανωτέρων υπαλλήλων για τις μεταφορές και την ενέργεια ((«Διευρωπαϊκά Δίκτυα - Ομάδα των Προσωπικών Εκπροσώπων των Αρχηγών Κρατών και Κυβερνήσεων - Έκθεση για το Ευρωπαϊκό Συμβούλιο του Essen» - Τελική έκθεση της ομάδας Christophersen, Δεκέμβριος 1994. )), που περιελάμβανε διαχείριση των δικτύων με χρήση τεχνολογιών των πληροφοριών και των επικοινωνιών ευρωπαϊκού ενδιαφέροντος.

Ως συνέχεια των ανωτέρω πολιτικών εξελίξεων, η Επιτροπή, στην ανακοίνωσή της για το εν λόγω θέμα, υπέβαλε σχέδιο προγράμματος δράσης αποτελούμενο από τέσσερα κύρια μέρη: τεχνική εναρμόνιση, νομικές και οργανωτικές δράσεις που απαιτούνται για την ανάπτυξη της υποδομής και των υπηρεσιών της τηλεματικής, περιγραφή των έργων κοινού ενδιαφέροντος που θα μπορούσαν να υποστηριχθούν στο πλαίσιο των διευρωπαϊκών δικτύων, ανάληψη δράσεων έρευνας και ανάπτυξης, και συντονισμός των προσπαθειών από όλα τα ενδιαφερόμενα μέρη.

Τόσο το Κοινοβούλιο όσο και το Συμβούλιο αντέδρασαν θετικά εγκρίνοντας τρία ψηφίσματα ((- Ψήφισμα ΕΚ, 29.6.1995 (ΡΕ 212.659/τελικό). - Ψήφισμα του Συμβουλίου σχετικά με την τηλεματική στον τομέα των μεταφορών, 24.10.1994 - ΕΕ αριθ. C 309, 5.1.1994 - Ψήφισμα του Συμβουλίου σχετικά με την ανάπτυξη της τηλεματικής στον τομέα των οδικών μεταφορών, 28.9.1995 - ΕΕ αριθ. C 264, 11.10.1995. )). Επιπλέον το Συμβούλιο, στις κοινές του θέσεις σχετικά με τον καθορισμό κατευθυντηρίων γραμμών για τα δίκτυα μεταφορών ((Κατευθυντήριες γραμμές για κοινή θέση σχετικά με τα διευρωπαϊκά δίκτυα μεταφορών, 23.9.1995 - ΕΕ αριθ. C 331, 8.12.1995. )) και τηλεπικοινωνιών ((Κατευθυντήριες γραμμές για κοινή θέση σχετικά με τα διευρωπαϊκά δίκτυα τηλεπικοινωνιών, 21.3.1996. )), συμπεριέλαβε τις συμπληρωματικές πλευρές της τηλεματικής όσον αφορά τη διαχείριση δικτύων (μεταφορές) και τις υπηρεσίες πληροφοριών με προστιθέμενη αξία (τηλεπικοινωνίες). Επιπροσθέτως, το τέταρτο πρόγραμμα -πλαίσιο Ε& ΤΑ συμπεριέλαβε, στο πρόγραμμα εφαρμογών τηλεματικής ((ΕΕ L 334, 22.12.1994. )), σημαντικό ποσοστό εφαρμογών τηλεματικής στον τομέα των μεταφορών.

Η πρόσφατη πρόταση της Επιτροπής για την ενίσχυση του τέταρτου προγράμματος-πλαισίου συμπεριέλαβε τον παράγοντα της τηλεματικής σε όλες τις επιχειρησιακές ομάδες που σχετίζονται με τις μεταφορές ((COM(96)12 τελικό. )).

Είναι λοιπόν προφανές ότι ο πολιτικός διάλογος και το πολιτικό πλαίσιο - όπως επίσης η χρηματοδοτική ενίσχυση και η ενίσχυση Ε& ΤΑ - έχουν πραγματικά σημειώσει προόδους. Επιπλέον, η Επιτροπή, στο πλαίσιο του προγράμματος δράσης της αναφορικά με την κοινωνία των πληροφοριών ((COM(94)347. )), ανήγγειλε την πρόθεσή της να προτείνει εναρμόνιση και άλλα νομοθετικά μέτρα που θα δημιουργήσουν κλίμα σταθερότητας για τον ιδιωτικό τομέα.

Επίσης, μετά το τελευταίο ψήφισμα του Συμβουλίου, η Επιτροπή συγκρότησε μια ομάδα ανωτέρων υπαλλήλων των κρατών μελών, η οποία, σε συνεργασία με όλα τα άλλα ενδιαφερόμενα μέρη, θα συμβάλει στον καθορισμό των απαραίτητων μέτρων προτεραιότητας για την υποστήριξη της ανάπτυξης της τηλεματικής τόσο βραχυπρόθεσμα όσο και μεσοπρόθεσμα. Προκειμένου να διευκολυνθεί ο εν λόγω διάλογος, η Επιτροπή θα υποβάλει σύντομα έκθεση σχετικά με τα πορίσματα των εργασιών Ε& ΤΑ και των λοιπών δράσεών της σε τεχνικό, οικονομικό και κοινωνικό επίπεδο.